पिछले बारी दी गल्ल चेता करियै पैह्‌ले में अग्गे-पिच्छें चंगी चाल्ली दिक्खी लेआ ते फ्ही निशिंचत होइयै, जि’यां गै पैर डोआठना पर रक्खेआ मेरी नजर ओह्‌दे उप्पर पेई गेई। भित्ता दे पिच्छें अक्खां बन्द करियै लेटे दा हा। पैरें दी छेड़ सुनियै पैह्‌लें उ’न्नै इक कन्न ल्हाया, इक अक्ख खोह्‌ल्ली ते फ्ही—शायद पछानियै मुण्डी उप्पर चुक्कियै मेरे पासै शक्का दी नजरें ने घूरन लगा। में दिला च सोचेआ जे शायद गल्ल इत्थूं तगर गै र’वै, ते इस्सै मेदा च इक गैं होर पुट्टी। उ’नै बी पैंतरा बदलेआ ते चौनें ल’तें उप्पर खड़ोई गेआ। उप्परला होठ नक्कै आह्‌ली बक्खी चुक्कियै अपने डरौने दन्दें दा लशकारा कराया। मिगी मत्थे उप्पर ते हत्थें पैरें किश ठण्ड-जन से’ई होई। मिगी पूरी चाल्ली “डिमारलाइज़” करने लेई ओह् जोरा कन्नै भौंकेआ। में अन्दरा गी नस्सने गै आह्‌ला हा जे मेरी नजर इक सालम इट्टा उप्पर पेई जेह्‌ड़ी कुसा ने नाली चा कड्ढियै कंढै रक्खी दी ही। में इट्ट चुक्कियैं अजें ओह्‌दी बक्खी गूरी गै ही जे उ’नै झट अपना रुद्दर रूप बदलेआ, ते दुम्ब जेह्‌ड़ी हुना तगर फिनियर आंगर खड़ोती दी ही अपनी पिछली ल’त्तें च दबाई लेई ते डरियै कूं-कूं करन लगा। ते फिरी ड्योढी दे बाह्‌र जाइयै खड़ोई गेआ। खतरा टली गेआ समझियै में इट्ट भुञां रक्खी ते अपना हत्थ सिंघेआ। इट्ट काफी गन्दी ही। कुत्ते गी इक शैल तगड़ी गाल कड्ढी।